**Väikehange „Tonomeetri ja tarvikute ostmine“**

Aktsiaselts Rakvere Haigla (edaspidi ka hankija) soovib osta haigla silmakabinetti silmarõhumõõtja ehk **tonomeetri** ja selle **tarvikud.**

Tonomeeter (edaspidi nimetatud ka kui seade) ja tarvikud (edaspidi nimetatud ka kui toode/tooted) peavad vastama minimaalselt käesolevas pakkumuste esitamise ettepanekus loetletud tehnilistele tingimustele/tehnilistele näitajatele. Tehniliselt paremate parameetritega seadme pakkumine on lubatav.

**I Hanke tehnilised tingimused, pakkumusevorm ja kinnitused, et pakkumus vastab Hankija poolt käesolevas dokumendis esitatud tingimustele.**

1. Hankeobjektiks oleva seadme ja tarvikute tehnilise kirjeldusega palume tutvuda käesolevast pakkumuste esitamise ettepanekust tulenevate tingimustega, eduka pakkujaga sõlmitava hankelepingu tingimustega palume tutvuda pakkumuste esitamise ettepanekule lisatud hankelepingu projektist.
2. Pakkumus tuleb esitada elektronposti teel hiljemalt **28. november 2023.a kell 10:00** aadressil haigla@rh.ee. Elektronkirja teemareale tuleb märkida „Tonomeetri ja tarvikute pakkumus. Mitte avada enne 28.11.2023.a kell 10:00“. Hankija ei vastuta pakkumuste, millised ei ole varustatud eelnimetatud märksõnadega, ennetähtaegse avamise eest. Pakkumused, mis on esitatud paberkandjatel või millised ei ole saabunud käesolevas lõigus nimetatud elektronposti aadressidele hiljemalt eelnimetatud tähtpäevaks, ei osale pakkumismenetluses.
3. Tingimuslike pakkumuste esitamine ei ole lubatud. Tingimuslikud pakkumused kuuluvad viivitamatult tagasi lükkamisele.
4. Kogu käesolevat väikehankemenetlust, hankeobjekti puudutavaid tehnilisi tingimusi ning muid hankemenetlusega seotud küsimusi puudutav suhtlus toimub üksnes elektrooniliste kandjate kaudu, pöördumisel aadressile haigla@rh.ee. Hankija teeb kõik käesolevast pakkumuste esitamise ettepanekust tulenevad küsimused ja/või tehnilise kirjelduse osas esitatud küsimused koos vastustega avalikult teatavaks hankija kodulehel aadressil www.rh.ee, hangete teemalehel. Hankija ei avalikusta oma kodulehel konkreetse küsimuse esitanud ettevõtja ja/või tema esindaja nimesid.
5. Hankija jätab endale õiguse astuda tähtaegselt käesolevast pakkumuste esitamise ettepanekust tulenevatele tingimustele vastavad pakkumused esitanud pakkujatega läbirääkimistesse pakutava seadme tarneaja, garantiiaja, hankeobjektiga koos kasutatavate lisatarvikute soetamise tingimuste ning seadmete ja nende lisatarvikute maksumuste üle. Läbirääkimiste pidamise soovist ning täpsemast korrast teavitab hankija tähtaegselt pakkumused esitanud pakkujaid elektronkirja teel.
6. Pakkumuste hindamise kriteeriumid
   1. Hankija hindab pakkumusi hanke kogumaksumuse alusel. Pakkumuste hindamiskriteeriumiks on madalaim kogumaksumus. Madalaim kogumaksumus selgitatakse välja pakkumuste kogumaksumuste alusel. Pakkumuse kogumaksumus leitakse seadme maksumuse ja käesoleva tehnilise kirjelduse p II.8) märgitud eeldatavas koguses tarvikute maksumuse summeerimise teel. Võrdse kogumaksumusega pakkumuste korral tunnistatakse edukaks pakkumusest tuleneva lühema seadme maksimaalse tarneajaga pakkumus.
7. Hankija jätab endale õiguse kõikide pakkumuste tagasi lükkamiseks, mh kuid mitte ainult juhul kui:
   1. kõikide pakkumuste maksumused ületavad hankija poolt eeldatud hankelepingu maksumust;
   2. pakutav seade ei vasta hankija vajadustele ja/või ei täida hankija poolt soovitud eesmärke;
   3. pakkumused on esitatud tingimuslikena (vastuolus hankija poolt käesolevas tehnilises kirjelduses esitatud tingimustega).
8. Pakkumuse esitamisega kinnitab pakkuja käesoleva väikehanke hanketingimustega nõustumust ning võtab endale kohustuse pakkumuse edukaks osutumisel tema pakkumuse objektiks oleva seadme hankijale pakkumusest tuleneva tähtaja jooksul müümiseks, tarnimiseks ning hankijale üleandmise eelduseks olevate tingimuste täitmiseks. Pakkuja pakkumus peab seejuures olemas jõus vähemalt 30 kalendripäeva käesoleva pakkumuste esitamise ettepaneku punktis I.2) sätestatud pakkumuste esitamise tähtpäeva saabumisest.

**II Väikehanke objektiks oleva seadme ja tarvikute tehnilised tingimused**

Pakutav seade ja tarvikud peavad vastama minimaalselt järgnevatele tingimustele:

1. Seade peab olema käeshoitav ehk käsitonomeeter.
2. Seade peab töötama patareitoitel.
   1. Seadmes kasutavad patareid peavad olema laiatarbe toodang (nt AA, AAA, CR2, CR2032) ehk tavakaubandusest kergesti soetatavad;
   2. Patareid peavad olema kergesti vahetatavad.
3. Seadmel olema asendiandur (rohelise/punase märgutulega).
4. Seadmel peab olema LCD-displei.
5. Seade peab kasutama ühekordseid otsikuid (edaspidi ka tarvikud).
6. Kõik hankelepingu perioodil pakkuja/müüja poolt hankijale/ostjale müüdavad ja tarnitavad tarvikud peavad olema seadme tootja toodangust ja/või tootja poolt seadmel kasutamiseks aktsepteeritud. Juhul kui tegemist ei ole seadme tootja poolt toodetud tarvikutega, kohustub pakkuja/müüja esitama hankijale/ostjale tootja kinnituse ja/või tootja poolt väljastatud dokumentatsiooni, millisest nähtub üheselt pakutavate tarvikute seadmega kasutamiseks sobivuse kinnitus.
7. Tarvikute eeldatav ostumaht 48 kalendrikuu jooksul, arvestatuna seadme üleandmise-vastuvõtmise akti hankelepingu osapoolte allkirjastamise kuupäevast, on ca 20 000 tk.

**III Väikehanke objektiks oleva seadme ja tarvikute pakkumisele ning seadme ja tarvikute müügile ning tarnele esitatavad olulised lisatingimused**

**A Seadme pakkumisele ja seadme müügile ning tarnele esitatavad olulised lisatingimused**

1. Pakutav seade peab olema uus, sh ei tohi olla tegemist demoseadmega.
2. Pakutav seade peab vähemalt vastama Eesti Vabariigi territooriumil kehtivatest õigusaktidest nagu ka valdkonna ohutusstandarditest tulenevatele miinimumnõuetele.
3. Seadmele ja selle osadele tagatav minimaalne garantiiaeg (täisgarantii): 24 kalendrikuud seadme üleandmise-vastuvõtmise akti allkirjastamise kuupäevast.

Pakkuja märgib pakkumuses tema poolt pakutavale seadmele kehtiva garantiiaja pikkuse kalendrikuudes;

Pakkuja kohustub pakkumuses märkima, kas pakutavale seadmele on võimalik hankija soovil osta juurde lisagarantiiaega ning kui siis millistel täpsetel tingimustel, milliseks ajaperioodiks ja hinnaga.

1. Müüja/edukas pakkuja kohustub tagama garantiiajal tehniku saabumise hankija asukohta esimesel võimalusel kuid seejuures hiljemalt kahe (2) tööpäeva jooksul ostjalt seadme rikketeate saamisest (aega arvestatakse alates ostja poolt rikkest müüja teavitamisest telefoni või elektronkirja teel).

Garantiiajal ei või seadme maksumusele seoses hooldus- ja/või parandustööde teostamisega mistahes täiendavaid kulusid hankija jaoks lisanduda, v.a kui remondivajadus on tingitud hankija/ostja ja/või tema töötajate süülisest tegevusest või raskest hooletusest.

1. Juhul kui seadet ei õnnestu garantiiajal parandada maksimaalselt kolme (3) nädala jooksul hankijalt/ostjalt rikketeate saamisest, kohustub müüja tagama enda kulu ja vahenditega ostja asukohta hankeobjektiks oleva seadmega samadel tööpõhimõtetel ja metoodikaga töötava asendusseadme tarnimise hiljemalt käesolevas punktis nimetatud hiliseimaks tähtajaks ning teostama vajadusel ostja juures kohapeal ostjale sobival ajal asendusseadme kasutajakoolituse jms.
2. Seadme tarneaeg: esimesel võimalusel hankija poolt ostuotsuse teate edukale pakkujale esitamisest kuid seejuures mitte hiljem kui 30 kalendripäeva jooksul hankelepingu sõlmimisest, soovitavalt hiljemalt 29. detsember 2023.a.

Pakkuja kohustub pakkumuses märkima tema poolt tagatava tarneaja pikkuse kalendripäevades, arvestatuna hankelepingu jõustumise kuupäevast, kusjuures tegemist peab olema maksimaalse tarneajaga, millise jooksul pakkuja garanteerib hankijale seadme tarne ja muude seadme üleandmise-vastuvõtmise akti vormistamise eelduseks olevate tegevuste ning toimingute sooritamise. Pakkumusest tulenevast maksimaalselt tagatavast tarneajast lühem tarne on lubatud, kehtib põhimõte „mida varem seda parem“.

1. Pakkuja kohustub esitama tema poolt pakutava seadme maksumuse eurodes, täpsusastmega kaks kohta peale koma, käibemaksuta ja käibemaksuga maksumustena. Seadme maksumus peab seejuures sisaldama kõiki seadme osiseid ja tegevusi, sh kuid mitte ainult seadme tarne, koolituse, paigalduse jne maksumusi ehk tegemist peab olema lõppmaksumusega, millisele hankija/ostja jaoks mistahes täiendavaid kulusid ei lisandu, v.a. kui käesoleva väikehanke hanketingimustes on sõnaselgelt sätestatud teisiti.
2. Pakkuja kohustub esitama pakkumuse koosseisus andmed seadme hooldusvajaduse ja -sageduse kohta koos vajalike lisatarvikute ja kuluvahendite ning hooldustööde nime- ja hinnakirjadega.
3. Pakkuja lisab pakkumusele tema poolt pakutava seadme tehnilise andmestiku, milliselt hankijal oleks võimalik veenduda pakkuja poolt pakutava seadme vastavuses käesolevast tehnilisest kirjeldusest (p II) tulenevatele miinimumtingimustele. Pakkumuses peab mh olema esitatud seadme tootja nimi ja seadme nimetus, mudel.
4. Lisaks eelnimetatud dokumentidele kohustub pakkuja lisama pakkumusele tema poolt pakutava seadme kasutus- ja hooldusjuhendid, millised peavad olema esitatud pakkumuse koosseisus vähemalt inglisekeelsena. Seadme ostjale üleandmisel peab seade olema varustatud paberkandjatel vähemalt ingliskeelsetele hooldus- ja kasutusjuhenditele, võimaluse korral ka nimetatud dokumentide eestikeelsete tõlgetega.
5. Seadme üleandmine:

Seade loetakse üleantuks kui müüja poolt on teostatud hankija juures kohapeal, hankija esindajate juuresolekul, edukas katsekäivitus, läbiviidud vajalikud koolitused ning on üleantud kasutusjuhendid ja muud käesolevast pakkumuste esitamise ettepanekust tulenevalt üleandmiseks kohustuslikud dokumendid. Seadme üleandmise kohta koostatakse müüja poolt seadme üleandmise-vastuvõtmise kuupäeval kahepoolne üleandmise-vastuvõtmise akt, milline allkirjatatakse poolte esindajate poolt ning milline on aluseks arve esitamisele.

12) Tarne- ja paigaldustingimused:

* 1. Pakkuja tarnib ja paigaldab seadme aadressile Lõuna põik 1, Rakvere linn, Lääne-Virumaa, Eesti Vabariik.
  2. Seadme paigaldus peab sisaldama: seadme paigaldamist ja häälestamist, seadme lahti pakkimisest tekkinud pakkematerjalide utiliseerimist.
  3. Seadme transport kuni seadme lõpliku asukohani ettenähtud ruumidesse ja seadme paigalduse võimalikud kulud ja töövahendid peavad sisalduma pakkumuses.
  4. Paigaldamise järgselt, seadme üleandmisel, esitab müüja/tarnija ostja esiandajale järgmised paberkandjatel dokumendid ja/või nende koopiad: kõik sertifikaadid ja tunnistused mis kinnitavad seadme vastavust Eestis kehtivatele meditsiinitehnikale kehtestatud nõuetele.

**IV Tarvikute pakkumisele, tarvikute müügile ja tellimisele ning tarnele esitatavad olulised lisatingimused**

1. Pakkuja kohustub esitama tema poolt pakutavate tarvikute ühe (1) tüki maksumuse ning kogumaksumuse (arvestades seal juures punktis II.7 märgitud eeldatavat ostumahtu) eurodes, täpsusastmega kaks kohta peale koma, käibemaksuta ja käibemaksuga maksumustena.

Pakkuja kohustub esitama tema poolt pakutavate tarvikute pakendi suuruse st mitu otsikut (tükki) on ühes pakendis ning pakendi maksumuse eurodes, täpsusastmega kaks kohta peale koma, käibemaksuta ja käibemaksuga maksumustena.

Tarvikute kogumaksumus peab seejuures sisaldama ka kõiki tegevusi, sh kuid mitte ainult tarvikute tarne maksumust, ehk tegemist peab olema lõppmaksumusega, millisele ostja jaoks mistahes täiendavaid kulusid ei lisandu, v.a. kui käesoleva väikehanke hanketingimustes on sõnaselgelt sätestatud teisiti.

1. Pakkuja peab tooted tarnima lähtudes hankija/ostja tellimusest hankija/ostja asukohta aadressil Lõuna põik 1, Rakvere linn, Lääne-Virumaa.
2. Pakkuja kohustub tellitud toodet (tarvikud) tarnima esimesel võimalusel kuid seejuures hiljemalt 14 päeva jooksul arvestatuna hankija/ostja poolt tellimuse esitamise kuupäevast.
3. Pakkuja kohustub tarvikud markeerima ja pakkima transportimiseks vastavalt tarvikute tootja markeerimis- ja pakkimisnõuetele, mis tagavad toodete säilimise transportimise käigus. Pakkuja kannab käesolevast punktist tuleneva kohustuse rikkumisest tulenevalt kaasneva vigastatud nagu ka defektsete tarvikute asendamise kulud.
4. Tarvikute transport pakkujalt/müüjalt hankijale/ostjale toimub pakkuja korraldusel ning on hankijale/ostjale tasuta.
5. Pakkuja poolt esitatavad arved peavad sisaldama vähemalt alljärgnevat informatsiooni: hankelepingu number; toote nimetus; hankija poolne hankelepingu täitmise eest vastutava töötaja nimi.

Jääme ootama pakkumusi!

Aktsiaselts Rakvere Haigla

23.november 2023